****

**Šangajski Konsenzus: Preporuke Trećeg međunarodnog Kongresa o tehničkom i strukovnom obrazovanju i osposobljavanju**

**''Transformacija tehničkog i strukovnog obrazovanja i osposobljavanja: Izgrađivanje vještina za rad i život''**

**Šangaj, Narodna Republika Kina**

**14. – 16. svibnja 2012**

**Preambula**

Mi, sudionici Trećeg međunarodnog Kongresa o tehničkom i strukovnom obrazovanju i osposobljavanju (TSOO), okupili smo se u Šangaju, u Narodnoj Republici Kini, od 14. – 16. svibnja 2012., i razmotrili vodeće trendove i razvoje u politikama u TSOO-u koji su se dogodili od Drugog međunarodnog Kongresa koji je održan u Seulu, Republika Koreja, 1999. Raspravljali smo o izazovima koji stoje pred sustavima TSOO-a, te smo razmotirli odgovarajuća djelovanja usmjerena prema izgradnji boljeg razumijevanja doprinosa kojeg TSOO daje održivom razvoju i definiranju strateških smjerova za suradnju među državama i međunarodnom zajednicom, kako bi se pružila potpora TSOO-u koji je dostupan svima, unutar okvira sveukupnih napora u smislu pristupa, inkluzije i jednakosti, obrazovanja za održivi razoj i kulturu mira. Izražavamo našu najiskreniju zahvalnost Vladi Narodne Republike Kine na domaćinstvu Kongresa i za njihovu toplu dobrodošlicu i velikodušno gostoprimstvo.

**Prisjećamo** se smjernica Međunarodnog Kongresa o razvoju i poboljšanju Tehničkog i strukovnog obrazovanja (Berlin, 1987), Konvencije o tehničkom i strukovnom obrazovanju (1989), Preporuka Drugog međunarodnog Kongresa o tehničkom i strukovnom obrazovanju (Seul, 1999), revidiranih Preporuka o tehničkom i strukovnom obrazovanju (2001), Deklaracije o učenju i radu iz Bonna, Građanstvo i Održivost (2004), Deklaracija o obrazovanju za održivi razvoj iz Bonna(2009), G20 Akcijskog plana za razvoj (Seul, 2010), Deklaracije o slabo razvijenim zemljama(LDC) s Ministarskog sastanka na trinaestoj sjednici Ujedinjenih Naroda održanoj na Konferenciji o trgovini i razvoju (Doha, travanj 2012), rezultata dva kruga regionalnih konzultacija koje su organizirane kao priprema za Šangajski Kongres (Deklaracija iz Omana i Deklaracija iz Montego Baya), te rezultata trijenala u organizaciji Asocijacije za razvoj obrazovanja u Africi(ADEA,2012),

**Naglašavamo** kako se od TSOO-a očekuje aktivan doprinos postizanju ciljeva Obrazovanja za sve (EFA) i Milenijskih razvojnih ciljeva (MDG) te kako se zadani datum 2015. približava, važnost TSOO-a se sve više prepoznaje pred početak Konferencije o održivom razvoju Ujedinjenih Naroda Rio+20 koja će se održati od 20. – 22. lipnja 2012., te u međunarodnim raspravama o razdoblju nakon međunarodnih obrazovnih i razvojnih planova sa zadanim datumom ostvarenja zaključno s 2015. godinom,

**Napominjemo** značajne napretke postignute u razvoju nacionalnih politika u tehničkom i strukovnom obrazovanju i osposobljavanju te poboljšanju koordinacije od vremena održavanja Drugog međunarodnog Kongresa o tehničkom i strukovnom obrazovanju , poglavito vezano uz rasčlanjivanje uloga između obrazovanja i osposobljavanja te uloge TSOO-a u cjeloživotnom učenju,

**Također napominjemo** kako traje konceptualna debata oko definicije tehničkog i strukovnog obrazovanja i osposobljavanja, uključujući uporabu termina poput ''razvoj tehničkih i strukovnih vještina (TVSD)'',

**Prepoznavajemo** novi razvoj i društvene izazove koji su povezani s nastankom društava znanja, ubrzanog širenja informacija i komunikacijskih tehnologija, učinaka globalne finacijske krize i implikacija koje donose klimatske promjene i demografski trendovi, te pojave novih, vrlo često visoko razvijenih vještina u tehničkom i strukovnom obrazovanju i osposobljavanju,

**Također prepoznajemo** kako TSOO može imati aktivnu ulogu u adresiranju pitanja vezanih uz kontekst, kao što su nepovoljni socio – ekonomski uvjeti koji uključuju smanjenu zaposlenost i nezaposlenost – poglavito mladih i žena – siromaštva i oskudice, nesrazmjera između ruralnih i urbanih sredina, nestašice hrane i ograničenog pristupa zdravstvenim uslugama, osobitih izazova s kojima se suočavaju Slabo razvijene zemlje (LDC), Male otočne države u razvoju (SIDS), te države zahvaćene sukobima i nepogodama,

**Imajući na umu** ulogu tehničkog i strukovnog obrazovanja i osposobljavanja u promicanju kulturoloških različitosti i u osiguravanju prenošenja lokalnih znanja i vještina na iduće generacije, na taj način njegujući razvoj usmjeren na čovjeka, i potrebu razmatranja tehničkog i strukovnog obrazovanja i osposobljavnja u odnosu na određeni nacionalni kontekst, istodobno prepoznavajući njegovu univerzalnu dimenziju,

**Preporučamo** vladama i drugim dionicima sustava tehničkog i strukovnog obrazovanja i osposobljavanja u zemljama članicama UNESCO-a, provođenje sljedećih aktivnosti kao odgovor na izazove koji su identificirani tijekom Kongresa:

1. **Povećanje relevantnosti tehničkog strukovnog obrazovanja i osposobljavanja**

* Ažurirati i razviti mehanizme i alate kojima će se identificirati trenutne i buduće potrebe za vještinama, kako bi se osigurala relevantnost programa tehničkog i strukovnog obrazovanja i osposobljavanja prema tržištima rada koja se ubrzano mijenjaju, gospodarstvima i društvima,
* Uključiti obrazovanje za ''zelena'' gospodarstva i ''zelena'' društva kao dio TSOO kvalifikacija i programa, te unaprijediti planove''''zelenog tehničkog i strukovnog obrazovanja i osposobljavanja'' koji za cilj imaju smanjenje emisija ugljika te rasta i razvoja na dobrobit klime
* Promicati integriranje informacijskih i komunikacijskih tehnologija(ICT) u TSOO-u kako bi sustav odražavao pretvorbe koje se događaju na radnom mjestu i u sveukupnom društvu,
* Posvetiti posebnu pažnju zanimanjima s velikim deficitom stručnog kadra
* Pokazati više obzira prema lokalnim potrebama i zahtjevima
* Razviti okvire i mehanizme poticaja kako bi se promicalo aktivno sudjelovanje relevantnih sudionika u planiranju, upravljanju, kurikulumima, razvoju i vrednovanju kvalifikacija, kao i suradnji među školama i tvrtkama i učenje na radnom mjestu.

1. **Širenje mogućnosti pristupa te poboljšanje kvalitete i jednakosti**

* Razviti učinkovite politike usmjerene na poboljšavanje procesa poučavanja i učenja. Poglavito se to odnosi na, razvoj politika i okvira za profesionalizaciju djelatnika u TSOO-u, te razvoj i jačanje standarda poučavanja na svim razinama
* Učiniti napore kako bi se pojačala kvaliteta svih vrsta TSOO-a, u različitim uvjetima i okvirima u kojima se provodi TSOO, uključujući i definiranje standarda kvalitete te referentnih točaka kvalitete
* Promicati transverzalne vještine u koje spadaju rješavanje problema, kritičko razmišljanje, poduzetničke vještine te vjetina sposobnosti prilagobe ponašanja, kako bi se polaznike opremilo vještinama potrebnima za održivi život i stanovanje
* Poduzeti inovativne mjere kako bi se pružillo kvalitetno i inkluzivno tehničko i strukovno obrazovanje i osposobljavanje, pogotovo skupinama u nepovoljnom položaju koje uključuju polaznike s poteškoćama, marginaliziranu i ruralnu populaciju, migrante i one koje su zahvatili sukobi i nepogode
* Poboljšati ravnopravnost spolova promocijom jednakosti pristupa ženama i muškarcima programima TSOO-a, naročito u područjima u kojima postoji snažna potražnja na tržištu rada, i osigurati da kurikulumi i materijali u TSOO-u ne sadrže rodne stereotipe

1. **Prilagođavanje kvalifikacija i razvijanje putova prohodnosti**

* Podržavati fleksibilne putove kretanja, akumulaciju, priznavanje te prijenos individualnog učenja kroz transparentne, dobro artikulirane kvalifikacijske sustave temeljene na ishodima učenja; pouzdane mjere procjene, priznavanja i vrednovanja kvalifikacija, uključujući i međunarodnu razinu; razmjenu informacija i razvijanje povjerenja; i partnerstvo među svim relevantnim dionicima. Mehanizmi osiguranja kvalitete moraju biti ugrađeni u sve dijelove kvalifikacijskog sustava
* Povezati TSOO s općim obrazovanjem kako bi se osigurali fleksibilni putovi kretanja na svim razinama te omogućila prohodnost polaznika TSOO-a prema višim razinama obrazovanja kao dio strategija cjeloživotnog učenja. Osigurati da svi putovi kretanja pružaju mladim ljudima vještine koje su relevantne na tržištu rada, uz primjerenu razinu pismenosti i prenosivih vještina, vrijednosti i stavova
* Razviti sustave za upravljanje karijerama kako bi se pomoglo polaznicima u odabiru prikladnih puteva kretanja, uključujući pružanje najnovijih informacija s tržišta rada te alate za samo-procjenu čime će polaznici moći prepoznati vlastite sklonosti i interese, te promovirati stjecanje vještina za upravljanje karijerom

1. **Odlučivanje temeljem činjeničnih podataka**

* Dodatno ojačati okvire i instrumente koji unapređuju prikupljanje kvantitativnih i kvalitativnih podataka i dokaza koji su relevantni kod formuliranja nacionalnih planova razvoja politika, uključujući podatke o nastavnicima i osposobljavateljima, te praćenje i evaluaciju tih podataka. Svakako bi trebalo uključiti i razvoj alata za mjerenje učinkovitosti i djelotvornosti tih politika
* Unaprijediti nacionalne kapacitete za korištenje primjera dobre prakse u ciklusu razvoja politika i to na učinkovit način, uključujući kapacitete socijalnih partnera i civilnog društva koji doprinose ovom procesu
* Ojačati istraživanje u TSOO-u, s ciljem razvijanja baze podatka i promicanja procesa donošenja politika koji se temelji na primjerima dobre prakse
* Osigurati koherentnost između prikupljanja nacionalnih podataka i međunarodnih standarda i inicijativa

1. **Jačanje upravljanja i širenje partnerstava**

* Stvoriti, prema potrebi, pristupe i okvire koji uključuju predstavnike poduzetnika, radnika, polaznika i civilnog društva, uključujući mlade
* Razviti partnerstva za TSOO unutar okvira inicijativa i područja regionalne suradnje

1. **Povećati ulaganja u TSOO i razvijati raznolike načine financiranja**

* Prepoznati TSOO kao ulaganje u ljudski kapital koji stvara visoki povrat te donosi korist širokom dijapazonu dionika uključujući pojedince, tvrtke i državu, te ulaganju u TSOO dati visoki prioritet
* Promijeniti i razlikovati izvore financiranja uključivanjem svih dionika, poglavito kroz korištenje mehanizama odgovarajućih poticaja
* Promicati ciljane sheme financiranja kako bi se skupinama u nepovoljnom položaju omogućio pristup tehničkom i strukovnom obrazovanju i osposobljavanju te radnim mjestima, uključujući i ''zelene'' poslove

1. **Zagovaranje u korist TSOO-a**

* Istaknuti primarnu ulogu koju TSOO igra u promicanju gospodarskog prosperiteta i društvene kohezije
* Jačati ugled i privlačnost TSOO-a među polaznicima, obiteljima i svim drugim dionicima, uključujući promociju kroz medije, te ih informirati o mogućnostima napretka, zaposlenja i samo-ispunjenja koje TSOO može ponuditi;

**Prepoznajemo** kako aktivno sudjelovanje međunarodne zajednice, uključivanje dionika kao i privatnih institucija i civilnog društva, ima vitalnu važnost glede izazova koje se postavljaju pred politike u TSOO-u, te **preporučujemo** sljedeće:

* Nužno je prepoznati ključnu ulogu koju ima TSOO u borbi s nezaposlenošću i smanjenom zaposlenošću mladih
* Osigurati bolju vidljivost i potporu TSOO-u, što je sastavni dio međunarodnih planova obrazovanja i održivog razvoja nakon 2015. godine.
* Dati naročiti prioritet razvoju istraživanja i analize kako bi se pružio čvrst temelj za korištenje primjera dobre prakse, te učinkovitu i pravednu raspodjelu i usmjeravanje resursa
* Uskladiti međunarodnu suradnju s nacionalnim potrebama u TSOO-u i među – sektorskim strategijama kako bi se ojačalo vlasništvo nad razvojnim programima i potaknula daljnja suradnja u ovom području
* Pružiti poseban prioritet slabije razvijenim zemljama te onima koje su pogođene sukobima i nepogodama
* Privući usklađenu pozornost prema zemljama sa srednjom razinom osobnih prihoda, u svjetlu specifičnih izazova s kojima se one suočavaju
* Omogućiti prikladne platforme za međunarodnu suradnju na području politika, instrumenata i prustupa, te na taj način podupirati i dobivati korist od suradnje Jug-Jug i Sjever-Jug-Jug;

**Pozivamo** Generalnog Direktora UNESCO-a da zatraži provedbu ovih aktivnosti:

* Potakne debatu o mjestu na kojem se sada nalazi TSOO i na vještine u svijetu rada kakav je predviđen u međunarodnim planovima obrazovanja i razvoja nakon 2015. godine, te na taj način izvući pouke iz provedbe UNESCO-ve Strategije za TSOO (2010-2015)
* Jačanje uloge TSOO-a u holističkom i uključivom razvoju ljudi
* Prikupljanje i jačanje odlučivanja temeljem dokaza ('evidence based') te tako prikazati mnogostruke i različite pristupe politika koji vode prema trasformaciji i širenju TSOO-a, koristeći UNESCO – UNEVOC Mrežu i UNESCO-ve Predsjedatelje koji su aktivni na ovom polju
* Proširiti i ojačati kapacitete UNEVOC-ove Mreže kako bi mogla imati ključnu ulogu u razvoju kapaciteta donositelja odluka i stručnjaka, te omogućila uključenost svih dionika
* Razmotriti relevantnost i aktualnost UNESCO-ve Konvencije o tehničkom i strukovnom obrazovanju i osposobljavanju (1989) i Revidiranih Preporuka o Tehničkom i strukovnom obrazovanju (2001), s ciljem mogućeg razvoja novih i revidiranih normativnih instrumenata prilagođenih promjenjivom svijetu
* U konzultacijama s državama članicama i drugim relevantnim organizacijama, istražiti mogućnost uspostavljanja međunarodne radne grupe koja će razviti međunarodne upute o osiguranju kvalitete za priznavanje kvalifikacija, temeljene na ishodima učenja, te identificirati set globalnih referentnih razina, u cilju omogućavanja međunarodne usporedivosti i priznatosti kvalifikacija stečenih u sustavu TSOO-a
* Nastavljajući na već obavljeni posao kojeg je radila Međuagencijska grupa za TSOO, a poglavito Radna skupina za indikatore, te na inicijativama Stupa Razvoja Ljudskih Potencijala unutar G20 Višegodišnjeg Akcijskog Plana za Razvoj, pruži, uz tehničku potporu UNESCO-vog Instituta za Statistiku, temelj za razvoj među – nacionalnih statističkih okvira i podatkovnih platformi u svrhu regionalnog i globalnog monitoringa
* Dalje širiti UNESCO-vu suradnju s relevantnim partnerima u Ujedinjenim Narodima i multilateralnim partnerima, kao i sa regionalnim razvojnim bankama i organizacijama, uključujući i jačanje sudjelovanja Organizacije u radu Međuagencijske skupine za TSOO i njezinih radnih skupina
* Poduzimanje odgovarajućih pratećih i naknadnih aktivnosti na regionalnoj i međunarodnoj razini. Djelujući u suradnji s razvojnim partnerima koji su aktivni na ovom polju, dalje nadograđivati i širiti utjecaj Šangajskog Konsenzusa.